מספר פנימי: 2064342

הכנסת העשרים

**יוזמים: חברי הכנסת** **מירב בן ארי**  
 **איציק שמולי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/5164/20

הצעת חוק העונשין (תיקון – החמרת הענישה בשל תקיפת צוות רפואי), התשע"ח–2018

|  |  |  |
| --- | --- | --- |
| תיקון סעיף 382א | 1. | בחוק העונשין, התשל"ז–1977[[1]](#footnote-2), בסעיף 382א, במקום סעיף קטן (ג) יבוא: |
|  |  | "(ג) התוקף איש צוות רפואי, והתקיפה קשורה למילוי חובתו או תפקידו של הנתקף, דינו – מאסר חמש שנים ולא פחות משישה חודשים, אלא אם כן החליט בית המשפט, מטעמים מיוחדים שיירשמו, להקל בעונשו; בסעיף זה – |
|  |  | "איש צוות רפואי" – רופא, רופא שיניים, סטז'ר, אח, מיילד, חובש, מי שממלא תפקיד במד"א או אדם אחר הממלא תפקיד בחדר מיון; |
|  |  | "רופא", "רופא שיניים", "סטז'ר", "מיילד" ו"חדר מיון" – כהגדרתם בחוק זכויות החולה, התשנ"ו–1996[[2]](#footnote-3); |
|  |  | "מד"א" – אגודת מגן דוד אדום בישראל, שהוקמה בחוק מגן דוד אדום, התש"י–1950[[3]](#footnote-4)." |

דברי הסבר

בשנים האחרונות הולכת וגוברת תופעת גילויי אלימות מצד מטופלים ובני משפחותיהם כלפי רופאים ואנשי סגל בבתי החולים ובמרפאות בקהילה, בעת מילוי תפקידם. השכם והערב נתקלים במקרה מזעזע נוסף במסגרתו חווה איש צוות רפואי אלימות פיזית ומילולית, לעתים עד כדי סיכון חיים ואף רצח.

בחודש מרס 2017 נחצה קו אדום נוסף כאשר אחות במרפאת שירותי בריאות כללית בחולון, טובה קררו ז"ל, נרצחה על ידי מטופל ששרף אותה למוות. אין ספק כי הגיעה השעה ליישם בחקיקה מדיניות של חוסר סובלנות כלפי אלימות המופעלת נגד רופאים ואנשי צוות רפואי.

הצעת החוק נועדה להגן על איש צוות רפואי, שהוא רופא, רופא שיניים, סטז'ר, אח, מיילד, חובש, מי שממלא תפקיד במד"א או בחדר מיון, בעת מילוי תפקידם שהוא שיפור בריאות המטופלים והצלת חיים.

כאשר מותקף איש צוות רפואי כאמור, נוסף על הפגיעה הקשה והברורה בו ובמשפחתו, נוצרת פגיעה עקיפה במטופליו הנוכחיים, ובמטופליו העתידיים. הדבר מחזק את ההצדקה להחמרת הענישה כלפי אותם תוקפים.

בחוק העונשין, התשל"ז–1977 (להלן – החוק), העונש על תקיפת עובד הציבור הוא שלוש שנות מאסר. אם העבירה בוצעה בנסיבות מחמירות, העונש עליה הוא חמש שנות מאסר. נוסף על כך, סעיף 382א(ג) לחוק קובע עבירה של תקיפת עובד חירום בנסיבות מחמירות, שעונשה הוא חמש שנות מאסר.

מוצע להחליף את סעיף קטן (ג) האמור, ולקבוע במקומו כי העונש על עבירת תקיפה בסיסית של איש צוות רפואי (שהגדרתו חופפת להגדרת "עובד חירום", שלה מוצע להוסיף גם רופא שיניים), יהיה מאסר חמש שנים ולא פחות משישה חודשים, למעט במקרים חריגים. מוצע לקבוע עונש מינימום לעבירה חמורה זו על מנת להבטיח כי אדם שיורשע בעבירה ייענש בחומרה המתאימה על ידי ריצוי עונש מאסר מזערי. רף ענישה מחמיר הוא תנאי הכרחי להצלחת המאבק נגד התופעה הפסולה של אלימות נגד אנשי צוות רפואי, ולהגנה על אלה שמקדישים חייהם לטיפול באחרים.

הצעת החוק נכתבה בשיתוף ההסתדרות הרפואית בישראל.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א באדר התשע"ח – 26.2.18

1. ס"ח התשל"ז, עמ' 226. [↑](#footnote-ref-2)
2. ס"ח התשנ"ו, עמ' 327. [↑](#footnote-ref-3)
3. ס"ח התש"י, עמ' 175. [↑](#footnote-ref-4)